**CENTAR ZA INTEGRATIVNU BIOETIKU**

**SVEUČILIŠTA JOSIPA JURJA STROSSMAYERA U OSIJEKU**

**FAKULTET ZA ODGOJNE I OBRAZOVNE ZNANOSTI**

**SVEUČILIŠTA JOSIPA JURJA STROSSMAYERA U OSIJEKU**

**3. OSJEČKI DANI BIOETIKE**

Osijek, Hrvatska, 11.–12. 11. 2019.

**Poziv za prijavu sudjelovanja**

**na konferenciji „Bioetika i sport“**

Poštovana kolegice, poštovani kolega,

obavještavamo Vas da Centar za integrativnu bioetiku Sveučilišta Josipa Jurja Strossmayera u Osijeku, Fakultet za odgojne i obrazovne znanosti Sveučilišta Josipa Jurja Strossmayera u Osijeku, Odjel za kineziologiju Fakulteta za odgojne i obrazovne znanosti i Hrvatska jedinica UNESCO-ove katedre za bioetiku (Sveučilište u Haifi) sa sjedištem na Fakultetu za odgojne i obrazovne znanosti organiziraju *3. osječke dane bioetike*, koji će se održati 11. i 12. 11. 2019. u Osijeku u prostorima Fakulteta za odgojne i obrazovne znanosti Sveučilišta Josipa Jurja Strossmayera u Osijeku (Cara Hadrijana 10). Suorganizatori *3. osječkih dana bioetike* su Znanstveni centar izvrsnosti za integrativnu bioetiku, Medicinski fakultet Sveučilišta Josipa Jurja Strossmayera u Osijeku, Fakultet za dentalnu medicinu i zdravstvo Sveučilišta Josipa Jurja Strossmayera u Osijeku, Hrvatsko bioetičko društvo, Centar za integrativnu bioetiku Filozofskog fakulteta Sveučilišta u Splitu i Centar za integrativnu bioetiku Filozofskog fakulteta Sveučilišta sv. Ćirila i Metoda u Skopju.

Središnje mjesto u okviru *3. osječkih dana bioetike* imat će međunarodna konferencija o temi „Bioetika i sport“.

Sport predstavlja itekako važan dio čovjekove svakodnevice. Još u društvu antičke Grčke njegovao se sportski duh kao dio cjelokupnog čovjekova odgoja i razvoja, dok su uspješni sportaši bili iznimno poštovani. Maraton, Olimpijske igre i brojni sportovi samo su neki od elemenata koji i danas čine bitan dio sportskog sustava na globalnoj razini. Rimljani su znali koja je važnost fizičke aktivnosti za cjelokupno psihofizičko stanje čovjeka, što je uprizoreno poznatom latinskom maksimom „*Mens (anima) sana in corpore sano*“ – „Zdrav duh (zdrava duša) u zdravom tijelu“.

Kada govorimo o sportu, ne govorimo nužno o sportu u profesionalnom smislu, nego i onom amaterskom i rekreacijskom. Niti jedan od navedena dva aspekta ne smije ostati zanemaren jer predstavlja neizostavan dio današnjeg društva. U vremenu stalnog stresa, brojnih obaveza te manjka vremena za vlastito zdravlje, razvijanje i poticanje amaterskog sporta i rekreacije postaje važan dio čovjekove realnosti. Neizostavan dio svake rekreacije jest druženje poslije aktivnosti, pa tako osim dobrobiti za fizičko stanje čovjeka, amaterski sport i rekreacija predstavljaju i bitan socijalni aspekt koji omogućava čovjeku da bude u društvu onih osoba s kojima dijeli vlastite stavove i mišljenja u vezi sporta i fizičkih aktivnosti, ali i drugih stvari.

Profesionalni sport našao se pred velikim izazovima i kontroverzama. Želja za sportskim uspjehom, ulazak multinacionalnih kompanija u sport i financijska moć, kao i medijska dostupnost sportskih aktivnosti stavljaju danas profesionalne sportaše pod veliki pritisak koji se ogleda u brojnim etičkim, ali i drugim pitanjima. Upravo zato jedan od ciljeva ovogodišnjih *Osječkih dana bioetike* jest prikazivanje i proučavanje sporta kao kompleksne i sastavljene cjeline, iz kuta različitih znanosti i struka. Bioetika kao multidisciplinarna, interdisciplinarna, transdisciplinarna i pluriperspektivna znanstvena disciplina upravo naglašava navedeni aspekt kao bitan i neizostavan dio u proučavanju svakog pitanja, pa tako i sporta. Sport kao cjelina ima razne društvene implikacije koje se odnose na sama zbivanja u samom sportu, ali i izvan njega. Upravo zato sport predstavlja nezaobilazan dio funkcioniranja suvremenih društava.

Velika nam je čast najaviti kako će glavni govornik na ovogodišnjim *Osječkim danima bioetike* biti Jim Parry, jedan od najvećih svjetskih stručnjaka iz područja filozofije i etike sporta. Jim Parry je ključna osoba, zajedno s Michaelom McNameejem, u razvoju filozofije i etike sporta u Velikoj Britaniji. Uz njega, plenarni izlagači na konferenciji biti će Matija Mato Škerbić iz Zagreba i Evangelos Protopapadakis iz Atene.

Pozivamo sve zainteresirane znanstvenike/znanstvenice, predstavnike/predstavnice civilnog društva i medijske djelatnike/djelatnice da sudjeluju na konferenciji te da na taj način informiraju i educiraju javnost o ovim važnim temama.

Ako ste zainteresirani za sudjelovanje na konferenciji „Bioetika i sport“, molimo Vas da nam najkasnije do 1. 10. 2019., a po mogućnosti i ranije, na dolje navedene e-mail adrese pošaljete ispunjen obrazac za prijavu sudjelovanja (koji se nalazi u nastavku ovog poziva), u kojemu, uz druge podatke, trebate naznačiti na koji način želite sudjelovati na skupu (s usmenim izlaganjem, bez izlaganja/prezentacije).

Konferencija je otvorenog tipa, što znači da se za sudjelovanje s izlaganjem mogu prijaviti svi oni koji se bave relevantnom problematikom, a na sudjelovanje su pozvani i oni koji ne namjeravaju održati izlaganje, ali bi rado prisustvovali skupu i eventualno mu doprinosili u diskusijama.

Službeni je jezik konferencije hrvatski, što podrazumijeva i srodne južnoslavenske jezike, dok će plenarna izlaganja biti na engleskome jeziku.

Izlaganja na konferenciji trajat će u pravilu 15 minuta, s mogućnošću duljeg izlaganja (30 minuta) za pozvane plenarne izlagače. Program konferencije i cijelih *3. osječkih dana bioetike* bit će dostupan nakon 15. 10. 2019. na web-stranici organizatora.

Za sudjelovanje na *3. osječkim danima bioetike* nije predviđena kotizacija, no očekujemo od sudionika i sudionica da sami pronađu sredstva za pokrivanje troškova prijevoza i smještaja. Svim aktivnim sudionicima/sudionicama *3. osječkih dana bioetike* organizatori će pomoći oko pronalaska adekvatnoga smještaja u Osijeku.

U nadi da će Vas ovaj poziv zainteresirati i da ćete svojim sudjelovanjem doprinijeti raspravi o važnim problemima koje smo istaknuli te etabliranju osječkih dana bioetike, primite srdačan pozdrav,

**doc. dr. sc. Ivica Kelam,**

predsjednik Organizacijskog odbora

*Osječkih dana bioetike*

KONTAKT: Tomislav Nedić (glavni tajnik *Osječkih dana bioetike*)

mob.: +385 (0)91 596 0760

e-mail: nedict@gmail.com

Ivica Kelam (predsjednik Organizacijskog odbora *Osječkih dana bioetike*)

mob: +385 (0)91 494 3775

e-mail: kelamivica@gmail.com

**3. OSJEČKI DANI BIOETIKE**

Osijek, Hrvatska, 11.–12. 11. 2019.

**Obrazac za prijavu sudjelovanja**

na konferenciji „Bioetika i sport“

|  |  |
| --- | --- |
| **Ime i prezime** |  |
| **Akademska titula i/ili zanimanje**(npr. „doc. dr. sc., sveučilišna profesorica“ ili „novinar“) |  |
| **Institucija**(ako ste zaposleni u nekoj instituciji) |  |
| **Podaci za kontakt** (poštanska adresa, e-mail adresa, broj telefona/mobitela) |  |
| **Način sudjelovanja na konferenciji**(obilježiti jednu od ponuđenih opcija) | a) s usmenim izlaganjemb) bez izlaganja/prezentacije |
| **Naslov prijavljenog izlaganja/prezentacije** |  |
| **Sažetak prijavljenog izlaganja/prezentacije**na hrvatskom i engleskom jeziku |  |
| **Datum dolaska u Osijek i odlaska iz Osijeka** | **dolazak:** **odlazak:** |
| **Potreba za rezervacijom smještaja u Osijeku**(obilježiti jednu od ponuđenih opcija) | a) DAb) NE |

**Molimo Vas da ispunjeni obrazac**

**pošaljete najkasnije do 1. 10. 2019.**

**na e-mail adrese:** **kelamivica@gmail.com** **i** **nedict@gmail.com**